Flere vælger genbrugt elektronik som julegaver

En ny undersøgelse viser, at næsten halvdelen af danskerne overvejer at lægge genanvendte produkter under juletræet i år. Specielt genbrugt elektronik hitter. Tendensen er især populær blandt unge og børnefamilier, der ønsker at kombinere bæredygtighed med fordelagtige priser.

Ifølge en YouGov-undersøgelse, udført for markedspladsen Refurbed, er 43 procent af danskerne åbne over for at give genbrugte gaver. Elektroniske produkter som mobiltelefoner, computere og tablets er blandt de mest populære valg. For mange er lavere priser og hensyn til miljøet de primære motiver.

Unge i alderen 18-24 år og familier med børn fører an i skiftet mod genanvendelse. Hele 64 procent af de unge og 56 procent af børnefamilierne angiver, at de vil prioritere genanvendte gaver i år. Emma Jefelt fra Refurbed Danmark er – ikke overraskende – begejstret for udviklingen:

– Julen er en kæmpe forbrugsfest, så jeg er glad for, at flere nu har fået øjnene op for, at vi ikke kan blive ved at købe nyt-nyt-nyt, hver gang juleaften står for døren, siger Emma Jefelt.

Samtidig påpeger hun, at ældre generationer halter efter. Kun 33 procent af personer over 55 år overvejer genbrugte gaver.

Elektronisk affald og miljøhensyn

Rapporten peger også på, at genanvendte elektroniske produkter kan mindske CO2-udledningen med op til 91 procent sammenlignet med køb af nye varer. Elektronisk affald er en global udfordring og den hurtigst voksende affaldstype i verden.

Undersøgelsen er gennemført blandt 1.006 danskere og afspejler befolkningens holdninger på tværs af alder og geografi. Refurbed, som står bag undersøgelsen, er en markedsplads specialiseret i istandsatte genbrugt elektronik.

Flere vælger genbrugt elektronik som julegaver